16. juuni 2022 nr

**Kinnisasja omandamiseks loa andmine**

Jussi OÜ (registrikood 11103571) esindaja Väino Talu esitas Mulgi Vallavolikogule nõuetekohase kinnisasja omandamise loataotluse (reg 01.04.2022 nr 5-6/450-1) koos tegevuskava ja kinnituskirjaga.

Jussi OÜ soovib omandada Veskimäe külas Ülase kinnistust (reg nr 744939) katastriüksuse (katastritunnus 48001:001:0162), suurusega 23,18 ha. Katastriüksuse koosseisus on 13,53 ha põllumajandusmaad ja 8,53 ha metsamaad.

Kuna Ülase katastriüksuse koosseisus on põllumajandus- ja metsamaad üle 10 ha ning Jussi OÜ ei ole kinnisasja omandamise tehingu tegemise aastale vahetult eelnenud kolm aastat tegelenud metsamajandusliku tegevusega on vastavalt kinnisasja omandamise kitsendamise seaduse (KAOKS) § 4 lõike 6 kohaselt vajalik Ülase kinnistust ühe katastriüksuse (katastritunnus 48001:001:0162) omandamiseks asukohajärgse kohaliku omavalitsuse üksuse volikogu luba.

Jussi OÜ on esitanud tegevuskava, mille kohaselt on osaühingul plaan arendada põllumajandust. Osaühingu esindaja Väino Talu kinnitab, et tegevuskavas kirjeldatu elluviimiseks on piisavad finantsilised vahendid olemas. Samuti on olemas tehnika põllumajandusega tegelemiseks.

KAOKS-i kohaselt annab volikogu loa, kui loa andmine on kooskõlas avaliku huviga ega takista kohalikul omavalitsuse üksusel täita talle seadusega antud ülesandeid. KAOKS § 1 lõige 1 sätestab, et avalik huvi KAOKS-i tähenduses on eelkõige põllumajandus- ja metsamaad sisaldava maatulundusmaa sihtotstarbega kinnisasja sihtotstarbelise ja jätkusuutliku majandamise edendamine.

Arvestades asjaoluga, et kinnisaja omandamise loataotlus ja tegevuskava vastavad KAOKS-is sätestatud nõuetele, siis puudub alus pidada Veskimäe külas Ülase kinnistu maa sihtotstarbekohast ja jätkusuutliku majandamise soovi ning loa andmist avaliku huviga vastuolus olevaks. Samuti ei ole kõnealuse kinnistu maa sihtotstarbeline majandamine kuidagi Mulgi vallale kui kohaliku omavalitsuse üksusele seadusega antud ülesannete täitmist takistav.

Tulenevalt eeltoodust ja võttes aluseks kohaliku omavalitsuse korralduse seaduse § 22 lõike 1 punkti 37, kinnisasja omandamise kitsendamise seaduse § 4 lõike 3, § 6 lõike 1 ja 4 ja § 9 ning Jussi OÜ taotluse koos tegevuskavaga

**Mulgi Vallavolikogu o t s u s t a b:**

1. Anda luba Jussi OÜle (registrikood 11103571) Veskimäe külas Ülase kinnistust (registriosa nr 744939) katastriüksuse 48001:001:0162 omandamiseks maatulundusliku sihtotstarbe kohase majandamise eesmärgiga, mis ei ole vastuolus avaliku huviga ega takista Mulgi vallal kui kohalikul omavalitsuse üksusel täita talle seadusega antud ülesandeid.
2. Otsus jõustub Jussi OÜle teatavakstegemisest.
3. Käesoleva otsuse peale võib esitada kaebuse Tartu Halduskohtule halduskohtumenetluse seadustikus sätestatud 30 päeva jooksul arvates otsuse teatavakstegemisest.

Arvo Maling

Volikogu esimees

Saata:

1. Koostaja: maa- ja planeeringuspetsialist Tiia Kukk tiia.kukk@mulgivald.ee
2. Jussi OÜ jussi.abja@mail.com